WP gaan SA-rugby nou domineerWP wen die Curriebeker Foto: sportsillustrated.co.za Saterdag 27 Oktober 2012. ŉ Nat Kingspark, maar die gees aansteeklik warm. Die tafel gedek vir die hoogtepunt op die Suid-Afrikaanse rugbykalender. Aan die een kant die Sharks wat bo-aan die punteleer geëindig het en aan die ander kant die WP wat die beker 11 jaar gelede gewen het en die vorige Saterdag in “beseringstyd “deurgeskraap het na die eindstryd. My standpunt is nog steeds dat vandag se spanne in elke opsig nie meer as 5 % van mekaar verskil nie, maar dat die verskil in die sielkundige benadering lê. Die standpunt is die naweek baie duidelik onderstreep toe die WP met groter “honger” vir die beker op die veld gedraf het as die Sharks. Dit het egter niks verander aan die feit dat dit ŉ tipiese harde eindstryd was nie. Die Sharks het as volslae gunsteling opgedraf en het ook sommer van die afskop af die druk met hulle swaar pak toegepas. Die WP het die vroeë voortou geneem maar daarna het Patric Lambie die telbord gereeld aan die rol gehou en het die Sharks in die 34ste minuut gerieflik met 12-6 voorgeloop nadat beide spanne se skoppers al die punte aangeteken het. Toe kom die keerpunt in die wedstryd. Vanaf vaste spel druk die WP ŉ beplande drie deur senter Juan de Jong. Na ŉ skynaanval deur die voorspelers kry hy die bal en met ŉ sprankellopie en ŉ skitterende afstamp wat die kruisverdediging gras laat vreet. En toe met ŉ verbysterende systap laat hy die heelagter van die Sharks wonder, “watter kant is hy by my verby?”, en druk hy onder die pale. Met rustyd is die WP met 13-12 voor. Na rustyd het die Sharks met ŉ groot aanslag gekom en selfs vir ŉ wyle met 18-16 voorgeloop. Die stadige gif van die vaste vyf van Province, met Eben Etsebet aan die voorpunt, het egter sy tol begin eis en die spel is na die kwartgebied van die Sharks verplaas waarna nog een strafskop en twee briljante skepskoppe van Demetri Katrakilis gevolg het om die telling 25-18 vir Province te maak. Hulle moes egter ŉ desperate Sharks-aanval in die laaste minute van die wedstryd afslaan, maar die verdediging het gehou en met ŉ aanslaan deur die plaasvervanger-haker van die Sharks wen die WP die eerste keer in 11 jaar die gesogte trofee. Die ander spanne moet kennis neem van die feit dat etlike sterspelers van die WP beseer was en dat ŉ klomp spelers nog onder 21 is. Hierdie kan die begin van die WP se goue era wees waarin die Curriebeker nog vir etlike jare suid van die Oranjerivier gaan bly. Welgedaan Province, julle het hierdie een verdien. Nou volg die toer na die Britse eilande en reeds so vroeg as 8 November speel die Bokke teen Ierland. Die Vrystaat Cheetahs was weereens te sterk vir die Kings en het die tweede relegasiewedstryd op ŉ sopnat veld in Port Elizabeth redelik gemaklik gewen en hulle bly dus in die Curriebeker. Die Kings besef nou dat daar baie werk voorlê voordat hulle volgende jaar die Super 15 aanpak. Rugbygroete uit ŉ koue Bosveld.